Eelnõu kohaselt lubatakse Hiiu Maavalitsusel kasutada riigieelarvest kuni 34 809 eurot Läänemere piirkonna programmi 2007-2013 projekti "NEW BRIDGES - Strengthening of Quality of Life through Improved Management of Urban Rural Interaction" ajutiseks rahastamiseks, et tagada projekti edukas lõpetamine. Euroopa Regionaalarengu Fondi rahastatava projekti  eesmärk on parandada linna- ja maapiirkondade omavahelise koosmõju juhtimist. Hiiumaa pilootprojekt näeb ette detailplaneeringu loomist Kärdla sadama lähipiirkonda rajatavale Hiiumaa Turunduskeskusele. Keskusesse luuakse saare ettevõtjatele võimalused pakkuda kohalikke tooteid ja teenuseid ning arendada välja toitlustus- ja meelelahutusvõimalused Hiiumaa külaliste jaoks. Sama projekti raames toimub ka õppereis Hamburgi sadamasse 6 inimesele. Sildfinantseerimiseks saadud raha tagastatakse pärast projekti  vahendite laekumist hiljemalt 1. märtsil 2013. aastal.